laion/Wikipedia-Exotic huggingface dataset:
רבא בריה דרבה

רבא בריה דרבה הוא אמורא בבלי, בדור השישי לאמוראי בבל. רבא נולד לרבה בר נחמני, ששימש כראש ישיבת פומבדיתא. אף על פי שלאביו רבה, היו כמה בנים שהיו אמוראים, הרי שהוא הבולט מביניהם. מאמריו ופסקיו מוזכרים פעמים רבות בתלמוד, אנו מוצאים אותו מתכתב עם רב יוסף, מי שמילא את תפקיד ראש ישיבת פומבדיתא לאחר פטירת אביו, כשהוא כותב אליו "ילמדנו רבינו" בלשון כבוד, ודן בהלכה עם אמוראים רבים אחרים. גם העובדה הבאה תוכיח שהוא היה הבולט מבין בניו של רבה (אף על פי שגם אחיו רב חייא היה אמורא). רבא בר מרי דרש בבית המדרש את הפסוק "ומי אוהב בהמון - לו תבואה", פשוטו של הפסוק הוא "כל האוהב בהמון" מי שאוהב הרבה כסף "לו תבואה" יש לו הרבה כסף, ומשמעו שאדם שאוהב תלמידי חכמים, גם בניו תלמידי חכמים, כי התורה מחזרת עליו ועל זרעו. כאשר אמר זאת רבא בר מרי, הופנו עיני חכמי בית המדרש לעבר רבא בריה דרבה, שאביו רבה היה ידוע כאוהב תלמידי חכמים ולומדי תורה, וככל הנראה לכן זכה לבן תלמיד חכם כרבא. הרב אהרן הימן, "רבא בריה דרבה", תולדות תנאים ואמוראים, לונדון, תר"ע, באתר ויקיטקסט תלמוד בבלי, מסכת שבת, דף קכ"ג, עמוד א'. מגילת קהלת, פרק ה', פסוק ט'. תלמוד בבלי, מסכת מכות, דף י', עמוד א' וראה עוד תלמוד בבלי, מסכת שבת, דף כ"ג, עמוד ב'.
קנזינגטון (ניו סאות' ויילס)

קנזינגטון (באנגלית: Kensington) הוא פרוור בסידני, המנוהל על ידי עיריית רנדוויק (City of Randwick). קנזינגטון ממוקם כ-6 ק"מ דרום-מזרחית למרכז העסקים הראשי של סידני. הוא מהפרוורים המערביים ביותר מבין אזור הפרוורים המזרחיים, וגובל בשלושה כיוונים בפרוורי סידני העיר. מדרום הוא גובל בקינגספורד, בצפון במור פארק וסנטניאל פארק, במערב ברוסברי, זטלנד וביקונספילד ובמזרח ברנדוויק. הדרך הראשית החוצה את הפרוור מצפון לדרום היא שדירת אנזאק. הפרוור הוקצה לראשונה למגורים בשנות השמונים של המאה ה-19, אז נקרא בשמו החדש, קנזינגטון. בעבר היו מספר אחוזות ונחלות בפרוור, החל מ-1819, אז סמואל טרי, שהיה פושע במושבת העונשין והפך למיליונר הראשון של היבשת החדשה, קנה במקום את הנחלה הראשונה. אחריו הגיעו מספר מתיישבים ויזמים נוספים, כגון דניאל קופר וסיימון לוי. בשנת 1893 הוקם בפרוור מסלול מרוצי סוסים, אך זה נסגר לאחר שלא הצליח להתחרות במסלול המרוצים ברנדוויק הסמוך. כיום אוניברסיטת ניו סאות' ויילס בנתה קמפוס על האתר. בשנת 1895 נבנה על הגבעה בקנזינגטון מנזר הלב הקדוש, שמנהל את מיסיוני הלב הקדוש ברחבי אוסטרליה. קנזינגטון מחולק תרבותית מחד סביב אזור אוניברסיטת ניו סאות' ויילס, על מעונותיה וחיי הסטודנטים, ומאידך סביב מסלולי המרוץ ברנדוויק הסמוך. לאורך שדירת אנזאק פזורים מספר רב של חנויות, בין השאר חנות הקמעונאות Peter of Kensington. מדיה וקבצים בנושא קנזינגטון בוויקישיתוף קנזינגטון באתר "Dictionary of Sydney" קנזינגטון באתר "Sydney Suburbs" (אורכב 11.08.2011 בארכיון Wayback Machine)
מנחת קנאות (פירושונים)

האם התכוונתם ל... מנחת סוטה הנקראת בתורה גם "מנחת קנאות" ספרו של רבי יונה אבן בהלול, קיצור בחרוזים של משנה תורה לרמב"ם ספרו של רבי אבא מארי מלוניל, מבקר בין היתר את הספר מורה נבוכים, ובו כלולים גם מאגרותיו של הרשב"א ספרו של המומר אבנר מבורגוס, הספר עוסק בדטרמיניזם ספרו של הרב רבי יחיאל נסים בן למשפחת דפיסא ספרו של הרב צבי הירש חיות, נגד הרפורמים ספרו של הרב מאיר אריק על מסכת סוטה
בניין עיריית יפו

בניין עיריית יפו בפינת הרחובות שדרות ירושלים 45 והתקומה נבנה בשנת 1935 על ידי עאסם בק סעיד, ראש עיריית יפו בשנים 1918–1938 לאחר שעבר אליו מבית הסראייה ששכן בכיכר השעון. כיום משמש כבניין מגורים. בשנת 1934 פרסמו הבריטים את פקודת העיריות לפיה הוכרזה תל אביב כעיר עצמאית שאינה תלויה בשכנתה יפו. בעקבות החלטה זו החליטו השלטונות הבריטים לתכנן את העיר מחדש "במטרה למחוק את הזהות המזרחית" ולהשליט בה סגנון מערבי. שנה לאחר מכן הקים ראש העיר "בק סעיד", בניין בולט בסגנון הבינלאומי בן שלוש קומות בכיכר עיריית יפו על צומת הדרכים הראשיות: שדרות ירושלים (נקרא אז שדרות המלך ג'ורג) ודרך בן צבי (נקרא אז בשם: דרך ירושלים) על הכביש הישן אל ירושלים. שתי הקומות העליונות שימשו למגורים למשפחת סעיד והקומה הראשונה הושכרה לעיריית יפו. בקומת הקרקע של המבנה נפתחו חנויות ובית קפה. בסמוך הוקמה כיכר מטופחת שנקראה כיכר העירייה, זכתה לכינוי 'כיכר המנהלה' והייתה לכיכר הומה. בשנת 1948 עם כיבושה של העיר יפו ננטש הבניין והפך למשרד האפוטרופוס לנכסי נפקדים ביפו ולמשרדי חברת עמידר. הכיכר שהייתה במרכז השדרה נהרסה והמזרקה הועברה לרחבה ממול. לצדה עומד כיום המרכז הקהילתי הרפורמי משכנות רות דניאל. בית הסראייה הישן (יפו) בית הסראייה (יפו) שדרות ירושלים מדיה וקבצים בנושא בניין עיריית יפו בוויקישיתוף מאמר אדריכלי-היסטורי על בניין עיריית יפו באתר "השדרה הראשונה" תצלום של בניין עיריית יפו לפני קום המדינה באתר "וואלה" בניין עיריית יפו באתר ZOOMAP השדרה - שדרות ירושלים בעיני הצלמים, הוצאת ורד נבון, מהדורה שנייה, אוגוסט 2021, עמ׳ 145-142.
מדינה מתפתחת

המונח מדינה מתפתחת מציין באופן כללי, מדינה שבה קיימת רמה נמוכה של רווחה חומרית לתושביה, כגון של תשתיות, טכנולוגיה, השכלה, כלכלה, בריאות ושירותים. עם זאת, אין הגדרה יחידה המקובלת בכל העולם למונח מדינה מתפתחת, ולפיכך קיימות מדינות מתפתחות שבהן רמת הרווחה החומרית נמוכה ביותר לעומת אחרות בהן רמה זו גבוהה עד מאוד. מדינות אלה שוכנות בעיקר באמריקה הדרומית והמרכזית, באפריקה, במרבית אסיה וגם באירופה. תושביה סובלים לרוב ממצוקות רבות כגון אבטלה, מצוקת דיור, תנאי תברואה ירודים, עוני ורעב. רוב התושבים הם כפריים אשר מקור פרנסתם העיקרי הוא חקלאות.[דרוש מקור] שיטות העבודה במדינות אלו הן לרוב מסורתיות (לא מודרניות וללא מכונות תעשייתיות) ומספקות תוצרת מועטה. מדינות אלה מהוות כחמש-שישיות ממדינות העולם.[דרוש מקור] נהוג להגדיר את מדינות העולם השלישי כמדינות מתפתחות. לעומת זאת, נהוג להגדיר כמדינות מפותחות את אלה החברות למשל בארגון לשיתוף פעולה ולפיתוח כלכלי (OECD), אשר קבע קריטריונים כלכליים, משפטיים וחברתיים, שבהם חייבות לעמוד מדינות המעוניינות להצטרף לשורותיו. מדינות שכלכלתן מתקדמת יותר מאשר כלכלת מדינות מתפתחות אך שאינן עומדות במלוא הקריטריונים של מדינה בעלת כלכלה מפותחת, נכללות לרוב תחת ההגדרה של "מדינות שנעשו-מתועשות לאחרונה". הפערים בין המדינות המתפתחות למדינות המפותחות יוצרים גלי הגירה. מהגרים רבים עוזבים את המדינות המתפתחות ועוברים למדינות המפותחות בחיפוש אחר פרנסה ושיפור ברמת חייהם. בדרך כלל מהגרים אלה הם אנשים צעירים ומשכילים, שאילו היו נשארים במדינות המוצא שלהם היו יכולים לחזק אותן ולסייע במעבר ממדינה מתפתחת למדינה מפותחת.[דרוש מקור] ארצות מתפתחות, דף שער בספרייה הלאומית סוליביאן, ארתור; סטיבן מ' שריפין (2003). כלכלה: עקרונות בפעולה. Upper Saddle River, New Jersey 07458: Pearson Prentice Hall. p. 471. ISBN 0-13-063085-3.{{cite book}}: תחזוקה - ציטוט: location (link) Countries and territories most in need, OECD.org ערך זה הוא קצרמר בנושא מדינות. אתם מוזמנים לתרום לוויקיפדיה ולהרחיב אותו.
בדפורדשייר

בדפורדשייר (באנגלית: Bedfordshire) הוא אחד ממחוזות אנגליה, הנמצא במזרח אנגליה שבממלכה המאוחדת. המחוז נחשב לאחד המחוזות המסורתיים של אנגליה, וגובל במחוזות קיימברידג'שייר, נורת'האמפטונשייר, בקינגהאמשייר והרטפורדשייר. העיר בדפורד משמשת כבירת המחוז, אך העיר המשמעותית והגדולה ביותר במחוז היא לוטון. התיעוד הראשון לשימוש בשם "בדפורדשייר" הוא משנת 1011. מדיה וקבצים בנושא בדפורדשייר בוויקישיתוף בדפורדשייר, באתר אנציקלופדיה בריטניקה (באנגלית) ערך זה הוא קצרמר בנושא גאוגרפיה של אנגליה. אתם מוזמנים לתרום לוויקיפדיה ולהרחיב אותו.
קרבות האוויר של 8 ביולי 1969

קרבות האוויר של 8 ביולי 1969 היו סדרה מתמשכת של קרבות אוויר שהתקיימו מעל המרחב שבין רמת הגולן לבין דמשק בתקופת מלחמת ההתשה שבמהלכן הופלו 7 מטוסי מיג סוריים. ב-8 ביולי בשעה 13:00 יצאו שלושה מטוסי מיראז' 3 מטייסת 119 למשימת צילום בשטח סוריה מעל חזית רמת הגולן ועד לדמשק. שני מטוסים צילמו והשלישי שימש לליווי. בשל החשש שהסורים יזניקו מטוסי ירוט כנגד המיראז'ים פיטרלו בשטח ישראל רביעיית מטוסי מיראז' מטייסת 117 חמושים בטילי אוויר-אוויר ובנוסף המתינו בכוננות הזנקה מיידית מטוסי מיראז' נוספים מטייסת 101. במהלך הצילום הזניקו הסורים רביעיית מטוסי מיג שהתקרבו אל מטוסי הצילום הישראלים באופן שסיכן אותם. מפקד חיל האוויר מוטי הוד שפיקד על המבצע הורה להחזיר את מטוסי הצילום ולהפנות את ארבעת המיראז'ים לתקיפת רביעיית המיגים. עם תחילת הקרב הפיל אורי אבן ניר שהיה באותה העת מפקד טיסת 117 מיג 21 בעזרת טיל שפריר 2. לאחר מכן הפיל שלמה ויינטרוב מיג נוסף גם הוא בעזרת טיל שפריר. בשלב זה פנו שני המיגים הנותרים מזרחה וניסו לנתק מגע. בעודם מתרחקים רדף אחריהם מטוס מיראז' נוסף שהוטס על ידי קובי ריכטר שבצרור תותחים הפיל את המיג השלישי. בינתיים, סמוך לשעה 13:00 הוזנקו לאזור הקרב זוג המיראז'ים מטייסת 101 שהיו בכוננות והרביעייה מטייסת 117 הוחזרה מערבה לנחיתה בישראל. במקביל הזניקו גם הסורים רביעיית מיג 21. בקרב שהתפתח שיגר אחד המיגים לעבר מיראז' שהוטס על ידי סרן איתן בן-אליהו טיל אוויר אוויר מסוג אטול. הטיל התפוצץ בקרבת מטוסו של בן אליהו וכנף מטוסו נפגעה מרסיסים. לאחר הפגיעה הצליח בן אליהו לפגוע בצרור תותח להפיל מיג שטייסו נטש וצנח. בהמשך הקרב הצליח בן זוגו רס״ן גיורא פורמן להפיל שני מיגים נוספים האחד בתותח והשני בטיל. בשלב זה הזניקו הישראלים וגם הסורים מבנים נוספים לאזור הקרבות. בקרבות נוספים שהתחוללו הופל מיג נוסף על ידי הטייס רן גורן. שבעה מטוסי מיג סוריים הופלו. לצה"ל לא היו נפגעים. דובר צבא סוריה הודיע לאחר הקרב כי נערכו קרבות אוויר כנגד מטוסים ישראלים שניסו לחדור למרחב האווירי הסורי שבהם הופלו 3 מטוסים סוריים ו- 4 מטוסים ישראליים. רוח רפאים מעל קהיר חלק א' - חיל האוויר הישראלי במלחמת ההתשה (1967-1970), דני שלום עמ' 316 - 319
מוטיב יהודי

"מוטיב יהודי" (1961) הוא ציור מאת הצייר הישראלי אריה ארוך. הציור הוא חלק מסדרה של עבודות, אותן יצר ארוך בשנים 1961-1966, המבוססות על דימויים מתוך "הגדת סראייבו", מן המאה ה-14. בציור מתוארת צורה אובאלית כפולה, המאזכרת את הדימוי של לוחות הברית. הצורה מתוארת על רקע מוזהב כשמעליה מרחפת קשת אפורה. צורות אלו מלאות בשרבוטים וחריטות בעיפרון בדרגות שונות של כהות. סביב המלבן המוזהב מופיעה מעין מסגרת של מרובעים. גדעון עפרת פירש את האיקונוגרפיה של הציור ואת הדימוי המרכזי שבו כלוחות הברית וסביבם מוטבים נוספים בעלי משמעות מאטפיזית: שני עיגולים זעירים בראש שני הלוחות הקמורים מתקשרים לעיגולי השמש (עלי זהב) והירח מהציור "הבריאה, הגדת סראייבו" מ-1966. צמד העיגולים הזעירים כופה גם דימוי של שדיים. כך או אחרת, ציור מפתח זה מלמד שהמלבן המשורבט או המנוקד, שיופיע מכאן ואילך מתחת לקשתותיו של ארוך, הוא גלגולם של לוחות הברית ושל נשיות או אימהות. דוד שפרבר מצא כי המוטיב קשת מעל ריבוע נמצא בדגמים עתיקים יותר כסמל של שער השמיים והוא מופיע למשל על מטבעות מתקופת מרד בר כוכבא ועל קיר בית הכנסת בדורה אירופוס כתיאור של עקדת יצחק. עפרת, גדעון, בספרייתו של אריה ארוך, בבל, 2001, עמ' 110-113. שפרבר, דוד, ‏עקדת הבנים והנפתם, 10.11.2008, באתר קולך
מירה ארויו

מירה ארויו (בבולגרית: Мира Аройо; נולדה ב-1977), היא זמרת גל חדש וסינת'פופ בולגרית-ישראלית, סולנית להקת ליידיטרון הבריטית. ארויו היא בת למשפחה בולגרית יהודית מרקע ספרדי. ב-1987, בהיותה בת 10, עלתה עם משפחתה לישראל. היא מנגנת באקורדיון מילדות. בבגרותה ולאחר המעבר ללונדון החלה לתקלט. הכרותה עם דניאל האנט נעשתה בידי חבר משותף, והשניים הבחינו כי טעמם המוזיקלי דומה. מאוחר יותר הצטרפה ארויו להרכב של דניאל, ליידיטרון, שהוקם בליברפול בקיץ 1999. מירה היא החברה היחידה בלהקה שלא נולדה בליברפול. את השירים שהיא כותבת ללהקה, היא כותבת גם בשפת האם שלה, בולגרית ובאנגלית. תפקידיה בלהקה הם שירה, נגינה בכלי מקלדת אלקטרוניים וכתיבת טקסטים. מלבד עיסוקיה המוזיקליים, ארויו היא בעלת תואר בגנטיקה, מהמחלקה לביוכימיה באוניברסיטת אוקספורד. נשואה ואם לילדה. מדיה וקבצים בנושא מירה ארויו בוויקישיתוף אתר האינטרנט הרשמי של מירה ארויו מירה ארויו, באתר MusicBrainz (באנגלית) מירה ארויו, באתר Discogs (באנגלית) מירה ארויו, באתר Songkick (באנגלית) ערך זה הוא קצרמר בנושא מוזיקאים. אתם מוזמנים לתרום לוויקיפדיה ולהרחיב אותו.
וודג' זבדיה

וודג' זבדיה (נולד ב-7 בספטמבר 1973 באינקאש, אתיופיה) הוא רץ ישראלי למרחקים ארוכים. בן למשפחה שעסקה בחקלאות ואח לתשעה. כילד, גדל אצל סבו בעיר אמבובר וכשהגיע לגיל 12, עבר לאדיס אבבה וקיבל אשרת עלייה לישראל. בגיל 16 הגיע עם אביו ואחיו לאשדוד ונשלח לכפר הנוער נווה עמיאל, שם החל בקריירת הריצה, ואחר כך המשיך את לימודיו כעתודאי במכללת ווינגייט. שיאו האישי של זבדיה במרתון עומד על 2:16:04 שעות והושג במרתון טבריה בשנת 2004. בחצי מרתון עומד שיאו האישי על 1:04:30 שעות (בייג'ינג, 2001), ובריצת 10,000 מטר על 29:38.88 דקות (תל אביב, 1996). במרתון טבריה בשנת 2009 הגיע זבדיה למקום הראשון מבין הישראלים. באליפות העולם באתלטיקה 2009 בברלין סיים במקום ה-64 מתוך 91, בזמן של 2:34:58 שעות. באליפות אירופה באתלטיקה בברצלונה בשנת 2010 הגיע למקום ה-22 בזמן של 2:24.39 שעות. זבדיה שייך למועדון הפועל חולון. נשוי לצהיינש ואב לשלושה בנים ובת אחת. וודג' זבדיה, באתר התאחדות האתלטיקה הבין-לאומית אבנר ורלי אברהמי, משפחת זבדיה, באתר הארץ, 27 ביוני 2007 ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
2006 בממלכה המאוחדת

2006 בממלכה המאוחדת הייתה השנה בה הממלכה המאוחדת חגגה 205 שנה מיום היווסדה. מונרך - המלכה אליזבת השנייה ראש ממשלה - טוני בלייר (מפלגת הלייבור הבריטית) 24 בינואר – סוון-יוראן אריקסון מאמן נבחרת אנגליה בכדורגל הודיע כי יפרוש מאימון הנבחרת לאחר מונדיאל 2006. 10 בפברואר – 26 בפברואר - בריטניה השתתפה באולימפיאדת טורינו וזוכה במדליית כסף אחת. 16 בפברואר – טקס פרסי המוזיקה הבריטית התקיים. ג'יימס בלאנט זכה בקטגוריית הזמר הבריטי, קיי.טי. טאנסטול זכתה בקטגוריית הזמרת הבריטית וקייזר צ'יפס זכו בקטגוריית הלהקה הבריטית. 19 בפברואר – טקס הבאפט"א התקיים. סידני פואטייה, רייצ'ל וייס ואנתוני מינגלה הם הזוכים הגדולים. 7 במרץ – לואיז אינסיו דה סילבה, נשיא ברזיל ביקר בבריטניה. 23 במרץ – כוחות של צבא ארצות הברית וצבא בריטניה שחררו שלושה שבויים בריטים בעיראק. 26 במרץ – הרגימנט המלכותי של סקוטלנד הוקם. 5 באפריל – נגיף שפעת העופות התגלה לראשונה בסקוטלנד. 10 ביוני – 1 ביולי - אנגליה שחקה במונדיאל 2006 ומגיעה עד לרבע הגמר שם הפסידה בדו-קרב פנדלים נגד נבחרת פורטוגל בכדורגל. 18 ביולי – עקב המלחמה בין חזבאללה וישראל, בריטניה פנתה כ-180 אזרחים בריטים מלבנון. 22 ביולי – מועדון הכדורגל ארסנל עבר לאצטדיון החדש, אצטדיון האמירויות, שבלונדון, לאחר 93 שנים באצטדיון ארסנל. 1 באוגוסט – סטיב מקלארן התמנה באופן רשמי למאמן של נבחרת אנגליה בכדורגל. 2 בספטמבר – מטוס נמרוד של הצבא הבריטי התרסק באפגניסטן, כל 14 חברי הצבא נספו באסון. 9 בספטמבר – הלן מירן זכתה בפרס השחקנית הטובה ביותר בפסטיבל הסרטים של ונציה על תפקידה כמלכה אליזבת השנייה בסרט המלכה. 20 בספטמבר – ריצ'רד האמונד, ידוען בריטי, שדרן רדיו, כותב טור בעיתון הדיילי מירור ומנחה תוכניות טלוויזיה, עבר תאונה קשה בעת ניסיון לשבור את השיא למהירות נהיגה בבריטניה. 16 בנובמבר – הסרט קזינו רויאל, בכיכובו של דניאל קרייג יצא לאקרנים בבריטניה. 7 בדצמבר – סופת טורנדו פגעה בלונדון. (קטגוריה:בריטים שנפטרו ב-2006) 7 בינואר – מרלין ריס, חבר פרלמנט בריטי מטעם מפלגת הלייבור מ-1963 עד 1992. 1 במרץ – פיטר אוזגוד, כדורגלן אנגלי בשנות ה-60 וה-70. 7 ביולי – סיד בארט, מוזיקאי, מלחין, כותב שירים, זמר וצייר אנגלי. ידוע בעיקר כאחד ממייסדי להקת הרוק פינק פלויד. מדיה וקבצים בנושא 2006 בממלכה המאוחדת בוויקישיתוף
ארמנית

שפות ארמניות הן שתי שפות שמוצאן מהתפלגות השפה הארמנית: ארמנית מזרחית – המשמשת בחיי היום-יום בארמניה ובקהילות מזרחיות אחרות, כדוגמת הקהילה באיראן. ארמנית מערבית – בה מדברות הקהילות הארמניות באנטוליה. לאחר רצח העם הארמני הייתה הארמנית המערבית בשימוש על ידי התפוצות הארמניות בלבד. ארמנית היא שפה הודו-אירופית ומדוברת רק באזור הקווקז ובתפוצות הארמניות בעולם. שפה זו היא שלוחה בפני עצמה במשפחת השפות ההודו-אירופיות ואינה משתייכת לאף קבוצה במשפחה זו. יש המשײכים את השפה הפריגית ממשפחת השפות הפריגיות שכבר נכחדה ויש שאף מוצאים קשר בין היוונית לארמנית. כמו כן ישנן מילים רבות בשפה הארמנית השאולות מפרסית וכן השפעת השפות הקווקזיות אשר מדוברות על ידי העמים הגרים בצמוד לארמניה. יצירות ספרותיות ראשונות בשפה התגלו מן המאה ה-5 ואילך, אשר נכתבו בארמנית קלאסית או גרבר אשר שמרו על חוקיה הבסיסײם. השפה המדוברת התפתחה באופן ניכר ואילו השפה הכתובה נשארה בעינה ולא השתנתה כמעט בכלל. הכתב הארמני, בן 36 האותיות, נוצר על-פי המסורת על ידי הנזיר מסרוב משדוץ (מסרוב הקדוש) בשנת 405. ארמנית, באתר אנציקלופדיה בריטניקה (באנגלית) שפה ארמנית, דף שער בספרייה הלאומית
המופע המשותף (אלבום של שירי מימון ושמעון בוסקילה)

"המופע המשותף" של שירי מימון ושמעון בוסקילה הוא אלבום הופעה חיה, של הופעתם שהוקלטה בדצמבר 2010 ברדינג 3 שבתל אביב. האלבום יצא ב-31 במרץ 2011. לכבוד המופע, הלחין בוסקילה שיר למילותיו של דידי שחר, הנקרא "גשם שיבוא", שיצא גם כסינגל, שהצלחתו הייתה מועטה יחסית. החיבור בין השניים החל כשמימון ביקשה מבוסקילה להלחין לה שיר לאלבומה השלישי, לו היא אוספת חומרים. הפגישה ביניהם הולידה מופע, שהחל את דרכו במרץ 2010 וממשיך לרוץ עד היום. על כלל העיבודים לשירים אחראי עמית הראל. בחודש אוגוסט של אותה שנה, לרגל מופע ה-100 שלהם, הוציאו סינגל נוסף, "שיר תקווה", אותו כתב מיכאל וקנין והלחין בוסקילה במקור למירי מסיקה (אשר זכה להצלחה גבוהה יותר מקודמו), ובאפריל יצא לכבוד צאת האלבום סינגל נוסף, "עד סוף העולם", אותו כתב יוסי גיספן ובוסקילה הלחין, במקור לחיים משה ויואב יצחק. סינגל נוסף שיצא מהמופע באוגוסט, אך לא נכלל באלבום הוא "ימים מאושרים", שיר מקורי שהלחין בוסקילה למילותיו של מיכאל וקנין. ב-15 במאי 2012, יצא סינגל חמישי מהמופע, "כמה אהבה", שלווה בקליפ מסע (במקור של קובי פרץ), וב-12 ביוני 2013 יצא הסינגל האחרון, "תמיד איתי", שיר מקורי שהלחין בוסקילה למילותיהם של דידי שחר וסהר חגי. ב-2 ביוני, 10 בספטמבר 2011, 16 ביוני 2012 ו-27 ביולי 2013 הופיעו הצמד באמפי-פארק שבקיסריה, מול כ-3500 צופים. בספטמבר 2011, האלבום זכה למעמד אלבום זהב, לאחר שנרכש במעל 30,000 עותקים. בינואר 2013, הגיע האלבום לכדי מכירת 40,000 עותקים וזכה במעמד אלבום פלטינה. הצמד זכה בתואר "הרכב השנה" במצעדים השנתיים הן של רשת ג' והן של גלגלצ, וכמו כן גם של תחנות הרדיו האזוריות בשנת 2011 (תשע"א). "גשם שיבוא" - יצא לאור ב-13 בינואר 2010, כסינגל הראשון והפותח מתוך האלבום. "שיר תקווה" - יצא לאור ב-29 באוגוסט 2010, כסינגל השני מתוך האלבום. "עד סוף העולם" - יצא לאור ב-3 באפריל 2011, כסינגל השלישי מתוך האלבום. "ימים מאושרים" - יצא לאור ב-1 באוגוסט 2011, כסינגל הרביעי מתוך האלבום "כמה אהבה" - יצא לאור ב-15 במאי 2012, כסינגל החמישי מתוך האלבום. עיבודים: עמית הראל תופים: ניר בכר גיטרה בס: אורי קלינמן גיטרות: יונתן פריג', אורי קלינמן, שמעון בוסקילה קלידים: יוסי מור קלידים, תכנותים: עמית הראל כלי הקשה: גלעד דוברצקי כלי נשיפה: יוני דרור שירי מימון, האתר הרשמי ביקורת על המופע(הקישור אינו פעיל), מאתר "יוסמיוסיק" אסף נבו, ‏מופע השנה, באתר ‏מאקו‏, 3 ביוני 2011 אור ברנע, לקחת הביתה את שירי ושמעון, באתר ynet, 29 במרץ 2011 יפעת הללי, ‏שווה זהב: שירי מימון חוגגת עם הארוס, באתר ‏מאקו‏, 3 באוקטובר 2011
היהלום שבכתר

היהלום שבכתר (באנגלית: The Jewel in the Crown) היא סדרת טלוויזיה בריטית זוכת פרס גלובוס הזהב מ-1984 שעלילתה מתרחשת בהודו בשנים האחרונות של השלטון הבריטי בה (ה"ראג'"). הסדרה מבוססת על רביעיית הספרים של פול סקוט "רביעיית הראג'" ונקראת על שם הראשון שבהם. בסדרה יש 14 פרקים, היא הופקה על ידי גרנדה ושודרה בבריטניה ב-ITV. העלילה לא מתמקדת בדמות אחת, ולמעשה רק דמותו של קצין המשטרה רונלד מריק מופיעה בכל פרקי הסדרה (בפרק האחרון, אחרי מותו, רק בזיכרונותיהן של דמויות אחרות). עם השחקנים בסדרה נמנים: צ'ארלס דאנס וארט מאליק (שההופעה בה הייתה פריצת הדרך הטלוויזיונית שלהם), אום פורי, פגי אשקרופט, טים פיגוט-סמית, ג'רלדין ג'יימס, ג'ודי פארפיט, רייצ'ל קמפסון, אריק פורטר, סוזן וולדרידג', סעיד ג'פרי וקאראן קאפור (בנו של שאשי קאפור). פגי אשקרופט וטים פיגוט-סמית זכו על הופעתם בסדרה לפרסי הבאפט"א לשחקנית ולשחקן הטובים ביותר בסדרות טלוויזיה. כל שלוש המועמדות שהתחרו באשקרופט על הפרס היו גם הן משתתפות בסדרה. הסדרה הייתה חלק מגל טלוויזיוני וקולנועי בריטי שעסק בתקופת שלטונם בהודו, וכלל בין השאר את הסרטים "גנדי" (1982), "אבק וחום" (1983) ו"המעבר להודו" (1984). פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. העלילה נפתחת ב-1942 בעיר הפיקטיבית מאיאפור. בתחילתה היא מתמקדת במשולש שבקודקודיו הארי קומאר (ארט מאליק), הודי שהתחנך בבית ספר פרטי באנגליה ועובד כעיתונאי בהודו, דפני מנרס (סוזן וולדרידג') ורונלד מריק (טים פיגוט-סמית), קצין משטרה ממעמד נמוך. דפני דוחה הצעת נישואין של מריק, ומעדיפה את הארי על פניו. ערב אחד מותקפים דפני והארי כשהם מבלים בגן, והיא נאנסת. בעקבות כך מריק כולא את הארי ומענה אותו. בהמשך הסדרה דפני נפטרת בעת לידה, ומצטרפים אליה שרה לייטון (ג'רלדין ג'יימס) שגם אחריה מריק מחזר, אולם היא מעדיפה על פניו את פקודו גאי פרון (צ'ארלס דאנס). אחותה של שרה, סוזן, מתחתנת עם קצין בשם טדי בינגהם. בינגהם נהרג בקרב, מריק בא לעזרתו אך לא מצליח להציל אותו. זמן מה אחר כך מריק נושא לאישה את סוזן. פגי אשקרופט - ברברה בצ'לור ג'נט הנפריי - אדווינה קריין דריק ברנצ'ה - אחמד קסים צ'ארלס דאנס - סמל גאי פרון ג'רלדין ג'יימס - שרה לייטון רייצ'ל קמפסון - ליידי אתל מנרס ארט מאליק - הרי קומאר ונדי מורגן - סוזן לייטון ג'ודי פארפיט - מילדרד לייטון טים פיגוט-סמית - רונלד מריק אריק פורטר - הרוזן דימיטרי ברונובסקי סוזן וולדרידג' - דפני מנרס ראלף ארליס - קפטן סמואלס ג'פרי ביוורס - קפטן קווין קולי ג'רמי צ'יילד - רובין וייט וורן קלארק - "סופי" דיקסון רוואנה קופר - קוני וייט אנה קרופר - ניקי פיינטון פביה דרייק - מייבל לייטון ניקולס פארל - אדוארד "טדי" בינגהם רוזמרי ליץ' - פנלה "פני" גרייס ניקולס לה פרבוסט - קפטן נייג'ל רואן פרדריק טרבס - לוטננט קולונל ג'ון לייטון סטיוארט וילסון - קפטן ג'יימס קלארק "היהלום שבכתר", במסד הנתונים הקולנועיים IMDb (באנגלית) "היהלום שבכתר", במסד הנתונים הקולנועיים KinoPoisk (ברוסית) Jewel in the Crown - באתר Museum of Broadcast Communications ערך זה הוא קצרמר בנושא טלוויזיה. אתם מוזמנים לתרום לוויקיפדיה ולהרחיב אותו.
זיקה (קדשים)

בהלכות קדשים, זיקה היא קשר בין שני חלקי קרבנות המוקרבים יחד, התולה את דיניהם של שני חלקי הקרבנות וכשרותם למזבח או לאכילה זה בזה. סוגי הקרבנות, נחלקים לשניים: ישנם קרבנות המוקרבים כולם על גבי המזבח, כמו למשל קורבן עולה, וישנם קרבנות שונים שחלקיהם השונים אינם שווים בדינם, ורק חלק מהם מוקרב על גבי המזבח, כך למשל קורבן חטאת, רק חלק מבשר הקורבן נאכל על ידי הכוהנים. במקרה כזה, יש זיקה בין שני חלקי הקורבן, והחלק שעל המזבח הוא זה שמתיר ומרצה את החלק השני, נאכל על ידי הכוהנים, ואם התרחש בו פסול, גם החלק השני אינו כשר לאכילה על ידי הכוהנים. כך גם בקורבן מנחה, בעוד שחלק קטן מהסולת והשמן המובאים לקורבן, נקמצים על ידי הכוהן, הרי שהנשאר (קרוי בתלמוד "שיריים") נאכל על ידי הכוהנים. במקרה שהקומץ לא הוקטר על המזבח, השיריים אינם מותרים לאכילה על ידי הכוהנים, והם במצב הראשוני - חלה עליהם קדושת המזבח. קיימים מקרים, בהם שני חלקי הקרבן אינם מעכבים זה את זה, אם הקריבו כל חלק מהקורבן בנפרד, ורק אם מקריבים את שניהם יחד החלק האחד מעכב את ריצוי השני. כך למשל, בקרבן העצרת בן מובאים שבעה כבשים לעולה, שני כבשים לשלמים ושתי הלחם, שכבשי החטאת אינם קשורים לשתי הלחם. לפי חכמי המשנה, למרות שכבשי העולה מתירים את שתי הלחם, אם הביאו כל אחד מהם לקורבן בנפרד, הוא נחשב לקורבן נפרד והוא כשר. לפי חידוש הלכתי אותו חידש רבי יוחנן, מראשוני אמוראי ארץ ישראל, הרי שגם לפי הדעה האומרת שהכבשים אינם מעכבים את שתי הלחם, הרי שאם הכבשים נשחטו כבר לצורך ההקרבה, הם נקשרים הלכתית בשתי הלחם - שהם למעשה חלק מהקורבן, וחלה זיקה ביניהם, כך שאם הכבשים יפסלו לאחר השחיטה, יהיה אסור להקריב את שתי הלחם, חכמי ארץ ישראל הסתפקו, מה דינה של התנופה, בהם מרימים את שני הלחם צמוד לשני הכבשים, שגם היא חלק ממהלך ההקרבה; האם הסיבה לכך שרבי יוחנן פסק כי שחיטה עושה זיקה ולא הזכיר את התנופה היא מכיוון שתנופה איננה עושה זיקה, או שמא מסופק היה בכך.
נג'ווא נג'אר

נג'ווא נג'אר (בערבית: نجوى نجار) היא במאית קולנוע אמריקאית. נג'אר נולדה לאב ירדני ולאם פלסטינית בוושינגטון די. סי. בארצות הברית גדלה בסעודיה ובאירופה. למדה לתואר ראשון במדע המדינה וכלכלה, ולתואר שני בקולנוע בארצות הברית. בתקופת הסכמי אוסלו חזרה לירושלים ונכון ל-2011 מתגוררת ברמאללה. סרטה משנת 2000, נעים ו-ודיע, הוא סרט תיעודי על יפו שלפני מלחמת העצמאות, דרך סיפוריהם של סבה וסבתה של הבמאית והשפעת העזיבה על חייהם. בסרט גם ראיונות עם אמה ודודותיה של נג'אר. סרטה משנת 2000, התגלמות השכחה, עוסק במזרח ירושלים דרך סיפורו של בית הקולנוע "אלהמברה" משנות החמישים ועד לסגירתו בשנת 1989. סרטה העלילתי מור ורימון (משנת 2008) זכה בפרס בחירת הקהל בפסטיבל דוחא-טרייבקה בקטר בשנת 2009 והוצג בפסטיבל סאנדנס. הסרט, שצולם ברמאללה ובירושלים, מגולל סיפור שבמרכזו משולש אהבה בין כוריאוגרף, רקדנית ובעלה זיאד, שנעצר על ידי צה"ל לאחר שסירב לוותר על אדמתו. בסרט משתתפים היאם עבאס, עלי סולימאן, אשרף פרח ויסמין אל-מסרי. היא הקימה ומנהלת את חברת הפקות הקולנוע הפלסטינית Ustura Films. נעים ו-ודיע (2000) - סרט דוקומנטרי קצר ילד ששמו מוחמד (2001) - סרט קצר התגלמות השכחה (2002) - סרט דוקומנטרי הם באו מהמזרח (2004) - עיבוד לאגדת שלושת מלכי המזרח זהב כחול (2004) - סרט דוקומנטרי קצר על בעיית המים באזור חברון שירה של יסמין (2005) - סרט קצר מור ורימון (2008) - סרט עלילתי עיני הגנב (2014) - סרט עלילתי בין גן עדן לאדמה (2020) - סרט עלילתי נג'ווא נג'אר, ברשת החברתית אקס (טוויטר) נג'ווא נג'אר, במסד הנתונים הקולנועיים IMDb (באנגלית) נג'ווא נג'אר, באתר AllMovie (באנגלית) נג'ווא נג'אר, במסד הנתונים הקולנועיים KinoPoisk (ברוסית) How cinema helped me to survive in Palestine, הגרדיאן (באנגלית) ריאיון עם נג'אר אמיר בוגן, המועמדת הפלסטינית לאוסקר: "איני מהללת מקרי אלימות", באתר ynet, 1 באוקטובר 2014 איל שגיא ביזאוי, המועמד הפלסטיני לאוסקר מצליח להכעיס את הישראלים - וגם את הפלסטינים, באתר הארץ, 13 באוקטובר 2014